**አስገዳጅ የታሪፍ ምደባ መረጃ አሠጣጥ**

**መግቢያ**

**አስገዳጅ የታሪፍ መረጃ** ማለት ማንኛዉንም ዕቃ ወደ አገር የሚስገባ አስመጪ ወደ ሀገር ውስጥ ማስገባት የሚፈልገውን እቃ በተመለከተ የዕቃውን የጉምሩክ ቀረጥና ታክስ መጠን የሚወስነውን የጉምሩክ የታሪፍ አመዳደብ አስቀድሞ ለማወቅና ከዚያም በመነሳት የግዥ ውሳኔውን ለመወሰን እንዲረዳው በራሱ ወይም በህጋዊ ወኪሉ አማካኝነት በጽሁፍ በሚያቀርበው ጥያቄ መሰረት ዓለም ዓቀፍ የዕቃዎች ታሪፍ አመዳደብ ደንብን መሰረት በማድረግ በባለሥልጣኑ በጽሁፍ የሚሰጥ በህግ ፊት ተቀባይነት ያለዉ እና መረጃዉ የተሰጠበት እቃ የታሪፍ አመዳደብ በባለስልጣን መስሪያ ቤት ላይ ለተወሰነ ጊዜ አስገዳጅነት ያለዉ መረጃ ነዉ።

**አስገዳጅ ለምን ተባለ?**

አስገዳጅ የተባለበት ምክንያት የታሪፍ መረጃ የተሰጠበት ዕቃ ግዥ ተፈጽሞበት ወደ ሀገር ውስጥ ሲገባ የታሪፍ አመዳደቡ የሚወሰነው በቀጥታ በአስገዳጅ መረጃው ላይ በተሰጠዉ የታሪፍ አመዳደብ ቁጥር መሰረት በመሆኑ ነው፡፡ በሌላ አገላለጽ፤ ዕቃው ከገባ በኋላ በአስገዳጅ መረጃው ላይ የተሰጠው የታሪፍ አመዳደብ ስህተት እንኳን ቢሆን የአስገዳጅ መረጃው ውሳኔ አይቀየርም፡፡ አስገዳጅ የታሪፍ መረጃው ስህተት መሆኑ ሲረጋገጥ ባለስልጣኑ አስቀድሞ የመረጃውን መሰረዝ በደብዳቤ ያሳውቅዎታል፤ ባለስልጣን መ/ቤቱ ይህን ሳያደርግ መረጃውን ውድቅ ማድረግ አይችልም፡፡

በመሆኑም የመረጃው ባለቤት የሆነ አስመጪ በተሰጠዉ የታሪፍ መረጃ መሰረት ቀረጥና ታክሱን እንዲከፍል ባለስልጣን መ/ቤቱ የሚገደድበት አሠራር ስለሆነ አስገዳጅ ታሪፍ ምደባ መረጃ የተባለው።

ይህ የአስገዳጅ የታሪፍ መረጃ በደብዳቤ ከተሰጠበት ጊዜ አንስቶ ለሚቆጠሩ ሶስት(3) ዓመታት ብቻ ያገለግላል። መረጃዉ ጥቅም ላይ ሳይዉል ለአንድ (1) ኣመት ከቆየ መረጃዉ አስገዳጅነቱን ያጣል። አስገዳጅ የታሪፍ መረጃ የተሰጠበት ዕቃ በየትኛውም የጉምሩክ ቅ/ፅ/ቤት ቢገባ የሚስተናገደዉ ባለስልጣን መ/ቤቱ እና አስመጪዉ አስቀድመዉ በተስማሙበት የታሪፍ አመዳደብ መሠረት ብቻ ይሆናል። መረጃዉ በተሰጠዉ አስመጪም ሆነ በባለስልጣን መ/ቤቱ በተፈጠረ ስህተት ወይም ግድፈት ምክንያት መረጃ አስገዳጅነቱን የሚያጣው የመረጃው መሰረዝ በደብዳቤ ለአስመጪዉ ከተገለጸለት በኋላ ብቻ ነው፡፡

**የሚያስገኘው ጥቅም**

* ወደ ሀገር ለማስገባት የታሰበዉ ዕቃ የሚከፈልበትን ቀረጥና ታክስ በተመለከተ አስመጪዉ አስቀድሞ ርግጠኛ የሆነ መረጃ ለማግኘት ማስቻሉ፣
* ከተሰጠዉ አስገዳጅ የታሪፍ ምደባ መረጃ በመነሳት የግዥ ሂደት ለመጀመር ወይም ቀረጥና ታክሱን ለመክፈል አስመጪዉ እንደማይችል ከተረዳ ዕቃውን ከመግዛት በመታቀብ ጠቃሚ ዉሳኔ ላይ ለመድረስ የሚረዳ መሆኑ፣
* በጉምሩክ የዕቃ አወጣጥ ስነ-ስርዓት ሂደት ላይ ከታሪፍ አመዳደብ ጋር በተያያዘ ሊነሳ የሚችል ጥያቄ ስለማይኖር ከዚህ አንጻር ፈጣን አገልግሎት ለማግኘት የሚያስችል መሆኑ፣
* በአስመጪዉና በባለስልጣን መ/ቤቱ መካከል በታሪፍ አመዳደብ ምክንያት በሚፈጠር ክርክር ለአላስፈላጊ እንግልትና ወጪ የሚያድን እጅግ ጠቃሚ የሆነ ዓለም ዓቀፍ የንግድ ማሳለጫ ዘዴ መሆኑን ተረድቶ የአሰራር ስርዓቱን መጠቀም ያስፈልጋል።

**አገልግሎቱን ለማግኘት የሚያስፈልጉ ቅድመ ሁኔታዎች**

* እቃ ወደ አገር የሚያስገባ አስመጪ መሆን አለበት፤
* ጥያቄዉ የቀረበዉ የእቃዉ ግዥ ከመፈጸሙ በፊት መሆኑን ማረጋገጥ ፤
* በባለስልጣኑ ዋና መ/ቤት በዋጋ ትመናና ታሪፍ ምደባ ዳይሬክቶሬት የተዘጋጀዉን ***“የአስገዳጅ ታሪፍ ምደባ መረጃ ጥያቄ ማቅረቢያ ቅጽ”*** በአማርኛ ወይም በእንግሊዘኛ ሞልቶ ማቅረብ፤
* አስመጪዉ፤ ዕቃዉ ሊመደብበት ይችላል የሚለዉን የታሪፍ አመዳደብ ቁጥር በባለሙያ በመታገዝ በታሪፍ አመዳደብ ደንብ መሠረት በቅጹ ላይ መሙላት፤
* የዕቃዉን ታሪፍ አመዳደብ ለመወሰን የሚረዱ ተያያዥ መረጃዎችን እንደአስፈላጊነቱ ***(ናሙና፣ ካታሎግ፣ ስዕላዊ ማሳያ፣ ቪዲዮ. . .)*** ማቅረብ፤
* አሻሚነት በሌላቸዉ ወይም የታሪፍ አመዳደባቸዉ በግልጽ በሚታወቅ፣ በገበያ ላይ በሌሉ ወይም ገና ወደፊት በሚመረቱ ዕቃዎች ላይ አስገዳጅ የታሪፍ መረጃ አይጠየቅም።

**የማመልከቻ አቅራቢ መብትና ግዴታዎች**

* አስገዳጅ የታሪፍ ምደባ መረጃ ለማግኘት የቀረበዉ ጥያቄ ተቀባይነት ከሌለዉ፣ ተጨማሪ ማስረጃ እንዲያቀርብ ካስፈለገና የተሰጠዉ አስገዳጅ የታሪፍ ምደባ መረጃ ከተሰረዘ አስመጪዉ በተቀመጠዉ የጊዜ ገደብ ዉስጥ በጽሁፍ የማወቅ መብት አለዉ፣
* በዳይሬክቶሬቱ በተሰጠዉ አስገዳጅ የታሪፍ ምደባ መረጃ ላይ ቅሬታ ያለዉ አስመጪ በተቀመጠዉ የጊዜ ገደብ ዉስጥ ቅሬታዉን በየደረጃዉ የማቅረብ መብት አለዉ፣
* አስገዳጅ የታሪፍ ምደባ መረጃዉን ለማግኘት የቀረቡ ማስረጃዎች ትክክለኛ መሆናቸዉን የማረጋገጥ ኃላፊነት፤
* የዕቃዉን ምንነት በማጣራት ሂደት ዳይሬክቶሬቱ ለሚጠይቆት የመረጃ ጥያቄ አፋጣኝ ምላሽ በመስጠትና መተባበር አለበት፡፡

**መመሪያ ቁጥር 121/2009**

መመሪያ 121/2009 የአስገዳጅ ታሪፍ መረጃ አሰጣጥ መመሪያ ነዉ። ይህ መመሪያ ዝርዝር አፈጻጸሙን የያዘ ሲሆን፣ ማመልከቻዉን የሚያቀርቡ አስመጪዎች ወይም ወኪሎቻቸዉ ይህንን መመሪያ በገቢዎችና ጉምሩክ ድህረ-ገፅ ላይ ስላለ እንዲያነቡት እና እንዲጠቀሙት ይመከራል። አስመጪዎች ወይም ወኪሎቻቸዉ መመሪያዉን ማመልከቻ ከማቅረባቸዉ በፊት ከዋጋ ትመናና ታሪፍ ምደባ ዳይሬክቶሬት ከበቂ ማብራሪያ ጋር ማግኘት ይቻላሉ።

**አስገዳጅ የታሪፍ ምደባ መረጃ የትና በማን ይሰጣል?**

አዲስ አበባ መገናኛ አካበቢ በሚገኘዉ በገቢዎችና ጉምሩክ ባለስልጣን ዋና መስሪያቤት በዋጋ ትመናና ታሪፍ ምደባ አሠራርና ድጋፍ ዳይሬክቶሬት በኩል ይሰጣል፡፡

**በጉምሩክ ኮሚሽን**

**የታሪፍ ምደባ አሠራርና ስሪት ሀገር አወሳሰን ዳይሬክቶሬት የተዘጋጅ**